Primăria Sectorului 4 a depus la DNA o solicitare prin care îi cere daune fostului edil Cristian Popescu Piedone. Acesta este cercetat de procurorii anticorupție pentru abuz în serviciu în legătură cu acordarea autorizației pentru clubul Colectiv, document pe care Cristian Popescu Piedone și-a pus semnătura.

În solicitare se precizează că daunele, în cuantum de 100 de milioane de euro, sunt cerute pentru că primăriei i-ar fi fost aduse prejudicii de imagine.

Solicitarea avansată de primarul interimar al Sectorului 4 către autorități este motivul invocat de asociația „Colectiv pentru viitor” pentru contestația depusă la Judecătoria Sectorului 4 împotriva candidaturii anunțate de Cristian Popescu Piedone. Candidatura a fost deja validată de Biroul Electoral Local al Sectorului 4.